Pa, seun gevonnis wat Jan Taks bedriegArgieffoto: Pixabay.com ŉ Pa en seun van Bloemfontein in die Vrystaat is die week albei op onderskeidelik 136 aanklagte wat met BTW-bedrog verband hou, gevonnis. Ao. Lynda Steyn, woordvoerder van die Valke, het gesê Norman Delport (68) en sy seun Marius Delport (39) is Dinsdag in die hooggeregshof in Bloemfontein gevonnis. Norman en sy vrou was die direkteure van die Two Ships-maatskappy en MN Chemicals. Daar was ook twee trusts, naamlik die Eden Rock-trust en die Delport-familietrust. Die Suid-Afrikaanse Inkomstediens (SAID) het in 2016 ŉ ondersoek begin na Marius en sy ouers vir moontlike belastingoortredings. Die ondersoek het aan die lig gebring dat Norman en Marius vals BTW-eise ingedien het. Die pa en seun is in November 2016 in hegtenis geneem en op borgtog van R50 000 elk vrygelaat. Marius is in Junie vanjaar op 136 aanklagte van BTW-bedrog skuldig bevind. Hy is op 32 van die aanklagte tot 10 jaar tronkstraf gevonnis op elke klag. Hy is op al die ander aanklagte tot 15 jaar tronkstraf vir elke klag gevonnis. Hy is tot altesaam 1 880 jaar tronkstraf gevonnis. Van die vonnisse word egter samelopend uitgedien en Marius is tot effektief 15 jaar tronkstraf gevonnis. Norman is op elk van die 136 aanklagte tot vyf jaar tronkstraf gevonnis. Hy is dus tot altesaam 680 jaar tronkstraf gevonnis. Die vonnisse word egter gelyklopend uitgedien en hy is tot effektief vyf jaar tronkstraf gevonnis. Die vyf jaar is egter ook in geheel voorwaardelik vir vyf jaar opgeskort en hy hoef dus nie tronkstraf uit te dien nie.